Rand nou sterkste in twee jaarArgieffoto Die rand het Woensdag vir die eerste keer sedert Mei 2015 teen onder R12 teenoor die dollar verhandel. Dawie Roodt, hoofekonoom by die Efficient Groep, sê dit is uitstaande nuus vir die land en hou verskeie voordele in. Die rand het laatoggend tot R11,95 verbeter. Roodt sê daar is drie hoofredes hiervoor. “Beleggersvertoue teenoor Suid-Afrika het verbeter sedert daar stappe teen staatskaping aangekondig is. Die aanwys van ŉ nuwe uitvoerende raad vir Eskom het ook hiertoe bygedra,” sê hy. Nog ŉ rede wat Roodt uitwys is dat die rand die afgelope jaar baie swak was en van daardie basis herstel. Hy sê beleggers is duidelik ingenome met die rigting wat die regering nou inslaan om wanbesteding hok te slaan. “Daar is duidelik ŉ beweging weg van staatskaping en korrupsie. Dit gee beleggers die nodige vertroue om weer in Suid-Afrika te belê,” sê hy. Die rand tel onder die toppresterende ontluikende markte se geldeenhede op Bloomberg se valuta-waglys. Roodt sê die ander rede is dat die Reserwebank nie rentekoerse verlaag het nie. Dit, sê hy, lok beleggers omdat Suid-Afrika tans ŉ beter rentekoers-opbrengs oplewer as ekonomieë soos die van die G7-lande, wat die Brittanje, Japan, die VSA en Duitsland insluit. Roodt sê Suid-Afrika is ŉ netto invoerder van buitelandse produkte. Hy sê die sterker rand sal verbruikers bevoordeel deurdat brandstofpryse byvoorbeeld verder kan daal. Nog ŉ voordeel volgens Roodt sal goedkoper ingevoerde produkte wees. Hy sê veral elektroniese produkte kan hierby baatvind. Volgens Roodt is daar ook goeie nuus vir die regering. “Op die kapitaalmark sal rentekoerse op staatseffekte daal weens die sterker rand. Dit sal die negatiewe effek van die afgraderings neutraliseer. Dus sal die staat se rentekoers-rekening daal en dit kan tot groter besparing lei wat besteding ŉ hupstoot kan gee,” sê hy. Volgens ekonome is die rand ook ondersteun deur die stabiele verbruikersinflasie-gegewens. VPI was in Desember 4,7% teenoor die 4,6% in November. Dit is binne die Reserwebank se inflasieteiken van 3 tot 6%. Roodt sê die Rand is tans in ŉ veel beter posisie as 12 maande gelede. Hy voorspel dat die geldeenheid verder kan verstewig soos die nuwe ANC-administrasie ŉ houvas op sake kry. Valuta-handelaars sê daar is sterk vraag na die rand. Dit is veral vanaf buitelandse banke en maatskappye, het een valuta-handelaar opgemerk.